2004D0804 — ET — 26.07.2007 — 001.001

Käesolev dokument on vaid dokumenteerimisvahend ja institutsioonid ei vastuta selle sisu eest

Muudetud:









▼B

EUROOPA PARLAMENDI JA NÕUKOGU OTSUS nr 804/2004/EÜ,

21. aprill 2004,

millega kehtestatakse ühenduse tegevusprogramm meetmete edendamiseks ühenduse finantshuvide kaitse valdkonnas (Heraklese programm)







EUROOPA PARLAMENT JA EUROOPA LIIDU NÕUKOGU, võttes arvesse Euroopa Ühenduse asutamislepingut, eriti selle artikli 280 lõiget 4, võttes arvesse komisjoni ettepanekut, võttes arvesse Euroopa Kontrollikoja arvamust, ( 1 ) toimides asutamislepingu artiklis 251 sätestatud korras ( 2 ) ning arvestades järgmist: (1) ühendus ja liikmesriigid on seadnud eesmärgiks vältida pettust ja muid ebaseaduslikke tegevusi, mis mõjutavad ühenduse finantshuve. Selle eesmärgi saavutamiseks tuleb kasutada kõiki olemasolevaid meetmeid, samas tuleb säilitada praegust kohustuste jaotust ja tasakaalu rahvusliku ja ühenduse tasandite vahel. (2) Meetmed, mille eesmärk on tagada paremat teavet, uuringute läbiviimist ja väljaõpet või tehnilist ja teaduslikku abi pettuste vastu võitlemisel, aitavad märkimisväärselt kaasa ühenduse finantshuvide kaitsmisele. (3) Seega tuleks selle valdkonna meetmeid edendada ning selle alaga tegelevaid asutusi toetada, määrates neile tegevustoetusi. Kogemus on näidanud, et ühenduse tasemel toetamisel on siseriiklike edendustegevusega võrreldes oluline väärtus. (4) Asutuste ja meetmete toetus tagati 2003. aastani ridadele A03600 ja A03010 (Konverentsid, kongressid ja kohtumised seoses Euroopa juristide assotsiatsioonide tegevusega ühenduse finantshuvide kaitseks) ning B5-910 (Üldmeetmed pettuste vastu võitlemiseks) kantud rahasummadega Euroopa Liidu üldeelarvest. (5) Nõukogu 25. juuni 2002. aasta määruse (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust, ( 3 ) artiklis 112 sätestatakse ranged tingimused põhiaktides täpsustatud juba alanud meetmetele antava rahalise abi saamiseks. (6) Seetõttu on see põhiakt vaja vastu võtta sellisel viisil, et käesoleva otsuse vastuvõtmisega, mis kehtestab struktureeritud, spetsiifilise ja valdkondadevahelise ühenduse tegevusprogrammi olulise pikkusega ajaperioodiks, ratsionaliseeritakse ja täiendatakse kõiki olemasolevaid toetusmeetmeid. (7) Programm peaks olema avatud kõigile liikmesriikidele ning naabermaadele, pidades silmas ühenduse finantshuvide efektiivse ja samaväärse kaitse tähtsust ka väljaspool liikmesriike. (8) Euroopa Parlament, nõukogu ja komisjon kohustusid määruse (EÜ, Euratom) nr 1605/2002 vastuvõtmisega seoses saavutama eesmärgi tagada kõnealuse põhiakti jõustumine alates eelarveaastast 2004. (9) Toetusmeetmed peaksid samuti arvesse võtma ühenduse finantshuvide kaitsmisega seotud asutuste konkreetseid tunnuseid. (10) Käesoleva otsusega sätestatakse programmi kogu kehtivuse ajaks finantsraamistik, mis on eelarvepädevatele institutsioonidele iga-aastase eelarvemenetluse ajal peamine juhis Euroopa Parlamendi, nõukogu ja komisjoni 6. mai 1999. aasta institutsioonidevahelise kokkuleppe (eelarvedistsipliini ja -menetluse parandamise kohta) ( 4 ) punkti 33 tähenduses. (11) Komisjon peaks Euroopa Parlamendile ja nõukogule esitama Euroopa Pettusevastase Võitluse Ameti (OLAF) vahearuande käesoleva programmi rakendamise kohta ja lõpliku aruande nimetatud programmi eesmärkide saavutamise kohta. (12) Käesolev otsus järgib subsidiaarsuse ja proportsionaalsuse põhimõtet. (13) Käesolev otsus ei piira ühenduse finantshuvide valdkonda puudutavate toetuste määramist õiguskaitse alast aspekti puudutavate programmide alusel, ning arvestades järgmist: ON VASTU VÕTNUD JÄRGMISE OTSUSE:







▼M1

Artikkel 1

Programmi eesmärgid

1. Käesoleva otsusega kehtestatakse ühenduse tegevusprogramm ühenduse finantshuvide kaitse valdkonda kuuluvate meetmete edendamiseks. Sellele programmile antakse nimeks Herakles II (edaspidi “programm”).

2. Programm edendab meetmeid vastavalt käesolevas otsuses esitatud üldkriteeriumidele. See keskendub eelkõige järgmistele eesmärkidele:

a) riikidevahelise ja mitmeid valdkondi hõlmava koostöö edendamine liikmeriikide ametiasutuste, komisjoni ja OLAFi vahel;

b) võrgustike rajamine – kooskõlas vastastikuse mõistmise memorandumiga – liikmesriikides, ühinevates riikides ja kandidaatriikides, mis lihtsustavad teabe, kogemuste ja parimate tavade vahetust, austades samal ajal ka iga liikmesriigi erinevaid traditsioone;

c) tehnilise ja operatiivse toe tagamine liikmesriikide õiguskaitseasutustele nende võitluses ebaseadusliku piiriülese tegevusega, pannes rõhku tolliasutustele antavale toele;

d) tegevuse tõhusust kahjustamata geograafilise tasakaalu saavutamine kaasates – kooskõlas vastastikuse mõistmise memorandumiga – võimaluse korral kõik liikmesriigid, ühinevad riigid ja kandidaatriigid programmi raames rahastatavatesse meetmetesse;

e) meetmete mitmekordistamine ja intensiivistamine kõige tundlikemate valdkondadena määratletud valdkondades, eelkõige sigarettide salakaubaveo ja võltsimise valdkonnas.

▼M1

Artikkel 1a

Meetmed

Programm viiakse ellu ühenduse finantshuvide kaitsmiseks, sealhulgas sigarettide salakaubanduse ja võltsimise ärahoidmiseks ning selle vastu võitlemiseks järgmiste meetmete abil:

a) tehniline abi riiklikele ametiasutustele järgmiste meetmete kaudu: i) eriteadmiste, varustuse ja infotehnoloogiavahendite andmine, mis hõlbustab riikidevahelist koostööd ja koostööd OLAFiga; ii) ühistoimingute toetamine; iii) töötajate vahetuse edendamine;

b) koolitused, seminarid ja konverentsid, mille eesmärk on: i) parema arusaamise edendamine ühenduse ja liikmesriikide süsteemidest; ii) kogemuste vahetamine liikmesriikide, ühinevate riikide ja kandidaatriikide asjaomaste ametiasutuste vahel; iii) meetmete kooskõlastamine liikmesriikide, ühinevate riikide, kandidaatriikide ja kolmandate riikide vahel; iv) teadmiste, eriti oskusteabe levitamine; v) olulise teadustegevuse, kaasa arvatud õppe toetamine; vi) praktikute ja teoreetikute koostöö parandamine; vii) kohtunikkonna ja muude õigusala ühenduste teadlikkuse tõstmine ühenduse finantshuvide kaitsmiseks;

c) tugi järgmiste meetmete kaudu: i) spetsiifiliste andmebaaside ning andmetele juurdepääsu ja andmete analüüsi hõlbustavate infotehnoloogiavahendite arendamine ja pakkumine; ii) andmevahetuse suurendamine; iii) uurimistes, järelevalves ja luuretöös kasutatavate infotehnoloogiavahendite arendamine ja pakkumine.

▼M1

Artikkel 2

Ühendusepoolne rahastamise

1. Ühendusepoolse rahastamise õiguslikud vormid võivad vastavalt määrusele (EÜ, Euratom) nr 1605/2002 olla järgmised:

a) toetused;

b) riigihankelepingud.

2. Ühenduse finantshuvide kaitsele suunatud meetmete elluviimise tarbeks ühenduselt toetuse saamiseks peavad abisaajad järgima käesoleva otsuse sätteid. Meede peab vastama põhimõtetele, millel ühenduse finantshuvide kaitse alane tegevus põhineb, ning võtma arvesse erikriteeriume, mis on sätestatud sellega seotud konkursikutsetes, kooskõlas prioriteetidega, mis on sätestatud iga-aastases toetusprogrammis, kus kirjeldatakse üksikasjalikult käesolevas otsuses sätestatud üldkriteeriume.

3. Ühenduse vahenditest rahastatakse riigihankelepingute või toetuste vormis ühenduse finantshuvide kaitsmisega seotud meetmete tegevuskulusid.

4. Asutuste poolt, mis võivad programmi raames saada ühenduse toetust (riigihankeleping või toetus), elluviidavad meetmed koonduvad tegevuste rubriigi alla, mis on suunatud ühenduse finantshuve kaitsvate meetmete tugevdamiseks ja Euroopa üldistes huvides olevate eesmärkide taotlemiseks kõnealuses valdkonnas või Euroopa Liidu poliitiliste eesmärkide saavutamiseks kõnealuses valdkonnas.

▼M1

Artikkel 2 a

Ühenduse toetuse saamiseks kõlblikud asutused

Programmi raames on ühenduse toetuse saamiseks kõlblikud järgmised asutused:

a) liikmesriigi või väljaspool ühendust asuva riigi kõik riiklikud ja piirkondlikud asutused, nagu artiklis 3 määratletud, mis edendavad ühenduse tegevuse tugevdamist ühenduse finantshuvide kaitsmisel;

b) kõik uurimis- ja koolitusasutused, mis on olnud juriidilised isikud vähemalt ühe aasta, on asutatud ja tegutsevad liikmesriigis või väljaspool ühendust asuvas riigis, nagu määratletud artiklis 3, ning edendavad ühenduse tegevuse tugevdamist ühenduse finantshuvide kaitsmisel;

c) kõik mittetulundusasutused, mis on olnud juriidilised isikud vähemalt ühe aasta ja on asutatud ja tegutsevad liikmesriigis või väljaspool ühendust asuvas riigis, nagu määratletud artiklis 3, ning mis edendavad ühenduse tegevuse tugevdamist ühenduse finantshuvide kaitsmisel.

Artikkel 2b

Toetuse saajate valimine

Asutused, kellel on õigus saada artikli 2a alusel oma meetmetele toetust, valitakse pärast konkursikutset vastavalt prioriteetidele, mis on sätestatud iga-aastases toetusprogrammis, kus kirjeldatakse üksikasjalikult käesolevas otsuses sätestatud üldisi kriteeriume. Programmi kuuluvale tegevusele määratud toetus peab vastama käesolevas otsuses sätestatud üldistele kriteeriumidele.

Artikkel 2c

Meetmete toetuse taotluste hindamise kriteeriumid

Meetmete toetuse taotluste hindamisel võetakse arvesse järgmist:

a) kas kavandatav meede on kooskõlas programmi eesmärkidega;

b) kas kavandatav meede on vastastikku täiendav teiste toetatavate meetmete suhtes;

c) kas kavandatav meede on teostatav, st on reaalne võimalus selle elluviimiseks kavandatavaid vahendeid kasutades;

d) kavandatava meetme kulude ja tulude suhet;

e) kavandatavast meetmest tulenevat lisakasu;

f) kavandatava meetme sihtrühma suurust;

g) meetme riikidevahelisi ja valdkondadevahelisi aspekte;

h) kavandatava meetme geograafilist rakendusala.

Artikkel 2d

Abikõlblikud kulud

Vastavalt artikli 2 lõikele 4 tuleb toetuse arvestamisel arvesse võtta ainult meetme edukaks elluviimiseks vajaminevaid kulutusi.

Abikõlblikuks loetakse ka järgmiste riikide esindajate osalemiskulud: stabiliseerimis- ja assotsieerimisprotsessis osalevate Kagu-Euroopa riikide hulka kuuluvad Balkani riigid, ( 5 ) Vene Föderatsioon, Euroopa naabruspoliitika alla kuuluvad riigid ( 6 ) ning teatavad riigid, kellega ühendus on sõlminud vastastikuse abistamise lepingu tolliküsimustes.

▼B

Artikkel 3

Ühendusse mitte kuuluvate maade osalus

Lisaks liikmesriikides asuvatele toetusesaajatele ja asutustele on osalus ühenduse tegevuses avatud ka järgmistes maades asuvatele asutustele:

▼M1

a) ühinevad riigid;

▼B

b) EFTA/EMP riigid Euroopa Majanduspiirkonna lepingus sätestatud tingimustel;

▼M1

c) kandidaatriigid, kes on Euroopa Liiduga assotsieerunud tingimustel, mis on ette nähtud assotsiatsioonilepingutes või ühenduse programmides osalemist käsitlevates lisaprotokollides, mis on sõlmitud või sõlmitakse.

Artikkel 4

Elluviimine

Ühendusepoolne rahastamine toimub kooskõlas määrusega (EÜ, Euratom) nr 1605/2002.

▼B

Artikkel 5

Toetuse andmine

1. Rahaline abi, millega tegevust toetatakse, ei või hõlmata kõiki abikõlblikke kulutusi. Programmi raames määratud toetus ei tohi ületada järgmisi määrasid:

a) 50 % abikõlblikest kulutustest tehniliseks abiks;

▼M1

b) 80 % abikõlblikest kulutustest koolitusmeetmetele, spetsialiseeritud töötajate vahetuse edendamiseks ning seminaride ja konverentside korraldamiseks, eeldades, et abisaajateks on artikli 2a punktis a viidatud asutused;

c) 90 % abikõlblikest kulutustest seminaride ja konverentside jms korraldamisele, eeldades, et abisaajateks on artikli 2a punktides b ja c nimetatud asutused.

▼M1 —————

▼M1

Artikkel 5a

Kontroll ja audit

1. Toetuse saaja tagab, et vajaduse korral oleksid komisjonile kättesaadavad ka partnerite või liikmete valduses olevad tõendavad dokumendid.

2. Komisjonil on õigus kas oma personali või mõne enda valitud pädeva välise asutuse abil teostada ühenduse rahaliste vahendite kasutamise kontrollimiseks audit. Auditeid võib teostada kogu lepingu kehtivusajal ja viie aasta jooksul alates lõppmakse tegemisest. Vajaduse korral võib komisjon audititulemuste põhjal võtta vastu otsuse väljamakstud summad tagasi nõuda.

3. Komisjoni personalil ja komisjoni volitatud kolmandatel isikutel peab olema asjakohane juurdepääsuõigus meetmete elluviimise kohale ja kogu lõikes 2 osutatud auditi läbiviimiseks vajalikule teabele, sealhulgas elektroonilisele teabele.

4. Kontrollikojal ja Euroopa Pettustevastasel Ametil (OLAF) on samad õigused – eriti juurepääsuõiguse osas – nagu lõikes 3 osutatud isikutel.

5. Lisaks sellele teostab komisjon ühenduse finantshuvide kaitsmiseks pettuse ja igasuguse muu eeskirjade eiramise eest käesoleva programmi raames kohapealset kontrolli ja inspekteerimist vastavalt nõukogu määrusele (Euratom, EÜ) nr 2185/96. ( 7 ) OLAF teostab vajaduse korral juurdlusi, mille suhtes kohaldatakse Euroopa Parlamendi ja nõukogu määrust (EÜ) nr 1073/1999. ( 8 ).

▼B

Artikkel 6

Finantssätted

▼M1

1. Käesolevat programmi pikendatakse 1. jaanuarist 2007 ja see lõpeb 31. detsembril 2013.

2. Rahastamispakett käesoleva programmi elluviimiseks ajavahemikuks 2007–2013 on 98 525 000 eurot.

▼B

3. Eelarvepädev asutus kinnitab iga-aastased eraldised finantsperspektiivi piires.

▼M1

Artikkel 7

Järelevalve ja hindamine

Komisjon (OLAF) teavitab igal aastal Euroopa Parlamenti ja nõukogu programmi tulemustest. Lisatakse teave programmi kooskõla ja vastastikuse täiendavuse kohta teiste programmide ja meetmetega Euroopa Liidu tasandil.

Programmi rakendamise, sh tulemuslikkuse ja eesmärkide saavutamise sõltumatu hindamine viiakse läbi 31. detsembriks 2010.

31. detsembriks 2014 esitab komisjon (OLAF) Euroopa Parlamendile ja nõukogule aruande käesoleva programmi eesmärkide saavutamise kohta.

▼M1

Artikkel 7a

Programmi haldamine

Kulutasuvuse analüüsi põhjal võib komisjon võtta teenistusse eksperte ning kasutada teisi tehnilise ja haldusabi vorme, mis ei hõlma riigiasutuste ülesandeid, allhanke korras kindlaks juhtumiks sõlmitud teenuste osutamise lepingute alusel. Samuti võib ta rahastada uuringuid ja korraldada ekspertide kohtumisi, hõlbustamaks programmi rakendamist, ning tegeleda programmi eesmärkide saavutamisega otseselt seotud teavitamise, avaldamise ja levitamisega.

▼B

Artikkel 8

Jõustumine

Käesolev otsus jõustub järgmisel päeval pärast selle avaldamist Euroopa Liidu Teatajas.

▼M1 —————